b'\n_START_ARTICLE_\nFliper\n_START_PARAGRAPH_\nFliper (pogovorno tudi marjanca) je vrsta igralnega avtomata, elektronsko-mehanska naprava na \xc5\xbeetone z nagnjenim igralnim poljem, na kateri sta dve ali ve\xc4\x8d ro\xc4\x8dk in razli\xc4\x8dne tar\xc4\x8de, rampe ter podobni elementi. Igralec z gumbi upravlja z ro\xc4\x8dkami in udarja jekleno kroglo navzgor po polju. Kroglo mora udariti v pravem trenutku med kotaljenjem preko ro\xc4\x8dke da jo preusmeri v katero od tar\xc4\x8d, fliperjeva elektronika pa zaznava zadetke in pri\xc5\xa1teva to\xc4\x8dke igral\xc4\x8devemu rezultatu. Nekateri elementi vsebujejo elektromagnete, ki odbijajo krogle ob dotiku, predvsem standardna odbija\xc4\x8da levo in desno nad ro\xc4\x8dkama._NEWLINE_Cilj igre je dobiti \xc4\x8dim ve\xc4\x8d to\xc4\x8dk preden vse krogle, ki so igralcu na voljo, uidejo med ro\xc4\x8dkama ali po stranskih koridorjih do dna avtomata. Z enim \xc5\xbeetonom navadno pridejo tri krogle, ki jih igralec z vzmetjo zaporedoma izstreljuje na igralno povr\xc5\xa1ino. To \xc5\xa1tevilo je najve\xc4\x8dkrat mo\xc5\xbeno pove\xc4\x8dati z ustreznim zaporedjem zadevanja tar\xc4\x8d, ki da dodatno kroglo (\xc2\xbbextra ball\xc2\xab) ali spro\xc5\xbei igralni na\xc4\x8din, pri katerem fliper izstreli \xc5\xa1e dve krogli, tako da so na igralni povr\xc5\xa1ini tri naenkrat (\xc2\xbbmultiball\xc2\xab). Druga zaporedja zadetkov odbija\xc4\x8dev ali ramp, ki so ozna\xc4\x8dena z lu\xc4\x8dkami na igralnem polju, dajo bonus to\xc4\x8dke ali glavni dobitek (\xc2\xbbjackpot\xc2\xab). Sodobni fliperji imajo vdelan pomnilnik, ki bele\xc5\xbei najvi\xc5\xa1je rezultate in rangira igralce._NEWLINE_Fliperji v obliki s steklom pokritih kabinetov in navpi\xc4\x8dno plo\xc5\xa1\xc4\x8do za prikazovanje rezultata so bili do konca 1970. let glavna atrakcija igralnic, v 1980. letih pa so jih za\xc4\x8deli izpodrivati avtomati z videoigrami. Ponoven vzpon so do\xc5\xbeiveli v 1990. letih z izbolj\xc5\xa1avami elektronike, ki je po\xc5\xbeivila igranje, in motivi po licencah znanih filmskih fran\xc5\xa1iz. Najbolj prodajan fliper avtomat vseh \xc4\x8dasov je imel motiv Adamsovih, izdelan je bil leta 1992 in prodan v ve\xc4\x8d kot 20.000 primerkih. Ko so postali \xc5\xa1iroko dostopni osebni ra\xc4\x8dunalniki in igralne konzole za doma\xc4\x8do uporabo, so zamrle tudi igralnice same; nekaj proizvajalcev \xc5\xa1e obstaja in posamezne fliper avtomate je \xc5\xa1e mo\xc5\xbeno najti v raznih lokalih, stari avtomati pa so tudi v zasebnih zbirkah. Simulacija fliperja je tudi ena od zvrsti videoiger.'